# 

# 

**K O N C E S I O N I A K T**

**o pojavi mineralne sirovine tehničko-građevinskog kamena (vulkaniti) “BISTRICA”, opština Berane**

**Podgorica, oktobar 2016. godine**

# 

# 

**

Broj: 01-217/24-2016

Podgorica, 28.12.2016. godine

**K O N C E S I O N I A K T**

**o pojavi mineralne sirovine tehničko-građevinskog kamena (vulkaniti) “Bistrica”, opština Berane**

**M I N I S T A R K A**

Dragica Sekulić

**Autori Koncesionog akta:**

1. Vesna Vujačić, dipl.inž.geologije, predsjednik,

2. Nebojša Koprivica, dipl.inž.geologije, član,

3. dr Darko Božović, dipl.inž.geologije, član i

4. Radosav Čović, dipl.pravnik.

**OPŠTI PODACI O KONCESIONOM AKTU**

**Naziv Koncesionog akta:**

Koncesioni akt o pojavi mineralne sirovine tehničko-građevinskog kamena (vulkaniti) “Bistrica”, opština Berane

**Naručilac izrade Koncesionog akta:**

Izrada Koncesionog akta izvršena je na osnovu inicijative DOO “Građevinarstvo i savjetovanje” GIS – Podgorica, zavedene u arhivi Ministarstva ekonomije pod brojem: 07–2251/1 od 09.10.2015. godine.

**Izrada Koncesionog akta:**

Koncesioni akt je uradilo Ministarstvo ekonomije preko Radne grupe za izradu Koncesionog akta za dodjelu koncesije za detaljna geološka istraživanja i eksploataciju pojave mineralne sirovine tehničko-građevinskog kamena (vulkaniti) „Bistrica“, opština Berane, koju je formiralo Rješenjem, broj: 01-217/17 od 20.05.2016. godine.

**Autori Koncesionog akta:**

1. Vesna Vujačić, dipl.inž.geologije, predsjednik,

2. Nebojša Koprivica, dipl.inž.geologije, član,

3. dr Darko Božović, dipl.inž.geologije, član i

4. Radosav Čović, dipl.pravnik.

**Koncesioni akt je urađen u skladu sa čl. 9, 17 i 19 Zakona o koncesijama („Sl. list CG“, br. 08/09).**

**Izvori podataka za izradu Koncesionog akta:**

-Raspoloživa geološka i rudarska dokumentacija Ministarstva ekonomije;

-Podaci Uprave za nekretnine Crne Gore, Područna jedinica Berane;

-Podaci iz Prostorno-urbanističkog plana Opštine Berane (“Sl.list CG” – opštinski propisi, br.35/14);

-Podaci Zavoda za statistiku, akt br. 01-705/2, od 01.03.2018. godine, o prosječno ostvarenoj cijena proizvoda mineralne sirovine tehničko-građevinskog kamena u Crnoj Gori u 2018. godini;

-Podaci o ostvarenoj proizvodnji tehničko-građevinskog kamena u Crnoj Gori u 2018.godini;

-Podaci o ostvarenim normativima osnovnih materijala i energije na analognim ležištima u Crnoj Gori.

**Zakonski propisi korišćeni pri izradi Koncesionog akta:**

-Zakon o koncesijama („Sl. list CG“, br. 08/09);

-Zakon o rudarstvu („Sl. list CG“, br. 65/08, 74/10 i 40/11);

-Zakon o geološkim istraživanjima (‘’Sl. list RCG’’, br. 28/93, 27/94, 42/94 i 26/07 i „Sl. list CG“, br. 28/11);

-Zakon o procjeni uticaja na životnu sredinu („Sl. list RCG“, br. 80/05 i „Sl. list CG“, br. 40/10, 73/10 i 40/11);

-Uredba o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina („Sl. list CG“, br. 37/11);

-Uredba o visini sredstava za sanaciju i rekultivaciju prostora na kojem se izvode rudarski radovi, način obračunavanja, plaćanja i korišćenja tih sredstava („Sl. list CG“, br. 51/11).

**Mjesto i vrijeme izrade Koncesionog akta:**

Podgorica, oktobar 2016. godine

**Napomena:** u 2017. godini dati su novi podaci o prostorno-urbanističkoj dokumentaciji i podaci Zavoda za statistiku Crne Gore o prosječno ostvarenoj tržišnoj cijeni mineralnih sirovina u 2017. godini.

**S A D R Ž A J**

1. Uvod

2. Tehnički izvještaj o pojavi tehničko-građevinskog kamena (vulkaniti) “Bistrica”

3. Rok trajanja koncesije

4. Osnovni parametri za ocjenu ekonomske opravdanosti investicije

5. Mjere za zaštitu životne sredine

6. Rekultivacija istražno-eksploatacionog prostora ”Bistrica”

7. Unaprjeđenje ekonomske efikasnosti

8.Uslovi koje je dužan da ispunjava koncesionar u pogledu tehničke opremljenosti, finansijske sposobnosti i ostale reference i dokaze o ispunjavanju tih uslova

9. Minimalni – početni iznos koncesione naknade

10. Kriterijumi za izbor najpovoljnije ponude

11. Spisak potrebne tehničke dokumentacije sa uslovima za njenu izradu, odobrenja, saglasnosti i mišljenja za obavljanje koncesione djelatnosti

12. Hronologija izrade tehničke dokumentacije i pribavljanje odobrenja i saglasnosti za izvođenje rudarskih radova

13. Osnovni elementi tenderske dokumentacije (oglas, dokumentacija vezana za ponudu)

14. Spisak propisa koji se primjenjuje u postupku davanja koncesije i u vršenju koncesione djelatnosti

# 

# 1 UVOD

U skladu sa Zakonom o koncesijama („Službeni list CG”, broj 08/09) i Planom davanja koncesija za detaljna geološka istraživanja i eksploataciju mineralnih sirovina za 2016. godinu, Ministarstvo ekonomije Vlade Crne Gore (u daljem tekstu: Ministarstvo) je pripremilo Koncesioni akt o pojavi mineralne sirovine tehničko-građevinskog kamena (vulkaniti) “Bistrica”, opština Berane (u daljem tekstu: Koncesioni akt). Cilj izrade Koncesionog akta je pokretanje postupka javnog nadmetanja za izbor najpovoljnije ponude za dodjelu Ugovora o koncesiji za detaljna geološka istraživanja i eksploataciju pojave mineralne sirovine tehničko-građevinskog kamena (vulkaniti) “Bistrica”, opština Berane.

Inicijativu za izradu Koncesionog akta je u skladu sa članom 17 stav 2 i članom 41 Zakona o koncesijama podnijelo DOO „Građevinarstvo i savjetovanje“ GIS – Podgorica, zavedene u arhivi Ministarstva ekonomije pod brojem: br. 07–2251/1 od 09.10.2015. godine.

Nakon prihvaćene inicijative od strane Ministarstva, isto je uvrstilo ležište predmetne mineralne sirovine u Plan davanja koncesija za detaljna geološka istraživanja i eksploataciju mineralnih sirovina za 2016. godinu. Vlada Crne Gore, na sjednici od 21. aprila 2016. godine, donijela Plan davanja koncesija za detaljna geološka istraživanja i eksploataciju mineralnih sirovina za 2016. godinu i zadužila Ministarstvo ekonomije da otpočne pripremu koncesionih akata za realizaciju postupka davanja koncesija za detaljna geološka istraživanja i eksploataciju mineralnih sirovina, u skladu sa donijetim Planom.

Na osnovu zaključaka Vlade, Ministarstvo je Rješenjem, broj: 01- 217/17 od 20.05.2016. godine formiralo Radnu grupu koja je pristupila izradi Koncesionog akta o pojavi mineralne sirovine tehničko-građevinskog kamena (vulkaniti) “Bistrica”, opština Berane.

U skladu sa članom 8 stav 3 Zakona o koncesijama, prije upućivanja Koncesionog akta Vladi na usvajanje, Ministarstvo organizuje i sprovodi javnu raspravu u roku od 15 do 30 dana od dana upućivanja javnog poziva za javnu raspravu.

Poslije sprovedene javne rasprave, Ministarstvo dostavlja Vladi, u skladu sa članom 8 stav 6 Zakona o koncesijama, Koncesioni akt sa Izvještajem sa javne rasprave na usvajanje.

Nakon usvajanja Koncesionog akta od strane Vlade, Ministarstvo objavljuje Javni oglas za davanje koncesije za detaljna geološka istraživanja i eksploataciju pojave mineralne sirovine tehničko-građevinskog kamena (vulkaniti) „Bistrica”, opština Berane.

Koncesija za detaljna geološka istraživanja i eksploataciju pojave tehničko-građevinskog kamena (vulkaniti) “Bistrica”, opština Berane, se daje putem javnog nadmetanja u otvorenom postupku, na način propisan Zakonom o koncesijama.

Ponuđač dostavlja ponudu na osnovu Javnog oglasa za davanje koncesije. Rok za dostavljanje ponuda iznosi jedan mjesec od dana objavljivanja javnog oglasa u ’’Službenom listu Crne Gore’’.

**2 TEHNIČKI IZVJEŠTAJ O POJAVI TEHNIČKO-GRAĐEVINSKOG KAMENA (VULKANITI) „BISTRICA”**

**2.1 Predmet koncesije**

Predmet ovog Koncesionog akta je pojava nemetalične mineralne sirovine tehničko-građevinskog kamena (vulkaniti) “Bistrica”, opština Berane.

Rješenjem Ministarstva, br. 01-217/17 od 20.05.2016. godine, obrazovana je stručna Radna grupa za izradu Koncesionog akta za dodjelu koncesije za detaljna geološka istraživanja i eksploataciju pojave mineralne sirovine tehničko-građevinskog kamena (vulkaniti) „Bistrica“, opština Berane.

**2.2 Položaj i opis lokacije istražno-eksploatacionog prostora**

Lokalitet „Bistrica“ nalazi se 4 km vazdušne linije od Berana, duž regionalnog asfaltnog puta Berane – Lubnice – Kolašin, neposredno uz rijeku Bistricu, na južnim padinama brda Ćafa (1422 m.n.m.). Od regionalnog puta Berane - Andrijevica, odnosno od mjesta Buče, gdje se odvaja put za Lubnicu, lokalitet je udaljen oko 6 km. Pripada topografskom listu „Ivangrad - zapad“, 1:25 000, a nalazi se na lijevoj strani regionalnog puta Berane – Lubnica - Kolašin preko rijeke Bistrice, odnosno na sjeveroistočnim padinama brda Straža, nadmorske visine od 1313 m.

Na topografskoj karti ucrtane su konture istražno-eksploatacionog prostora ograničenog stranama koje prolaze kroz tjemene geodetske tačke (A – F) sa datim koordinatama.

Koordinate graničnih tačaka i površina istražno-eksploatacionog prostora „Bistrica“, dati su u sljedećoj tabeli:

|  |  |  |  |
| --- | --- | --- | --- |
| **T A Č K A** | **K O O R D I N A T E** | | **P O V R Š I N A (ha)** |
| **X** | **Y** |
| **A** | 4 745 000 | 7 402 700 | 51 |
| **B** | 4 744 550 | 7 402 980 |
| **C** | 4 744 450 | 7 403 290 |
| **D** | 4 744 200 | 7 403 470 |
| **E** | 4 743 860 | 7 403 220 |
| **F** | 4 744 520 | 7 402 370 |

**2.3 Podaci o imovinsko-pravnim odnosima**

Istražno-eksploatacioni prostor „Bistrica“ administrativno pripada Opštini Berane. Prema katastarskoj podjeli pripada KO Buče II, katastarska parcela: blok 15, broj 26, podbroj RB 1 (Posjedovni list 199, KO Buče II, izdat, na zahtjev podnosioca Inicijative, od Uprave za nekretnine - Područna jedinica Berane, br. 111-956-5153/2015 od 05.10.2015. godine, u kojem je navedeno da je sopstvenik - posjednik D.S. (društvena svojina) Dobro sela, Buče, obim prava 1/1).

Koncesionar dobijanjem koncesije dobija saglasnost za korišćenje zamljišta u svojini Koncedenta, u skladu sa članom 44 stav 2 Zakona o koncesijama.

**2.4 Podaci iz prostorno–urbanističke dokumentacije**

Na osnovu akta Sekretarijata za planiranje i uređenje prostora Opštine Berane, koji je dostavljen podnosiocu Inicijative, br. 07-351-463/1 od od 06.10.2015. godine, predmetna lokacija se nalazi u zahvatu Prostorno-urbanističkog plana Opštine Berane, a prostorna razrada je sa namjenom šumske i poljoprivredne površine. Smjernicama za sprovođenje ovog Plana van generalne urbanističke razrade, mineralni resursi su prepoznati potencijali tehničko-građevinskog i arhitektonsko-građevinskog kamena u kanjonu rijeke Bistrice koji se mogu koristiti pod odgovarajućim uslovima.

**Akt Ministarstva održivog razvoja i turizma, br. 1055-1373/4 od 31.07.2017. godine, kojim se konstatuje da je u Prostorno-urbanističkom planu Opštine Berane (”Sl.list CG” – opštinski propisi, br. 35/14) predviđena mogućnost dobijanja koncesije za eksploataciju građevinskog kamena, a nakon toga i mogućnost dobijanja urbanističko- tehničkih uslova kod ovog ministarstva.**

**2.5 Infrastrukturni objekti**

Saobraćajni uslovi su povoljni zbog blizine magistralne saobraćajnice Berane - Andrijevica.

U blizini predmetne lokacije nema naseljenih mjesta, a prve kuće su u mjestu Praćevac, oko 1,5 km od lokacije.

Napajanje električnom energijom se vrši preko visokonaponske mreže.

**2.6 Hidrografske karakteristike**

Na području Opštine Berane hidrografsku mrežu čine brojni vodotoci, jezera, izvori vrela. Osnovnu riječnu mrežu formira rijeka Lim sa svojim pritokama. Lijeve pritoke Lima su Ševarinska rijeka, Bistrica i Sušica, a desne su Šekularska rijeka, Kaldurska rijeka, Lješnica i Budimska rijeka.

Važnu hidrografsku pojavu čine sljedeća glečerska jezera: Pešića jezero, veliko i malo Ursulovačko jezero, veliko i malo Šiško jezero, a ista se nalaze na području Bjelasice.

**2.7 Klimatske odlike**

Na području Berana zastupljena je umjereno-kontinentalna, subplaninska i planinska klima. Klima ima veoma izraženu razvojnu ulogu u domenu poljoprivrede i turizma. Najtopliji mjeseci su jul i avgust sa srednjom temperaturom od 25,6 C0, najhladniji su decembar i januar sa srednjom temperaturom od -2 C0.

**2.8 Podaci o izvršenim geološkim istraživanjima, rezervama i kvalitetu mineralne sirovine**

Duž regionalnog puta Berane - Andrijevica, na osnovu terenskih zapažanja, može se zaključiti da predmetni lokalitet izgrađuju vulkanske stijene, prevashodno keratofiri i kvarckeratofiri zelene do tamno zelene boje, podređeno andeziti uz rjeđu pojavu uškriljenih tufova i tufita.Kvarc je u keratofirima najviše zastupljen mineral. To sustijene masivne teksture, a ponekad su i ljubičaste i mrkocrvene boje. Porfirska struktura je jasno vidljiva, tako da se makroskopski mogu razlikovati fenokristali feldspata i bojenih minerala i osnovna masa. Vulkaniti su samo mjestimično slabije uškriljeni, silifikovani i nešto izmijenjeni.

U usjeku predmetnog puta, u naizmjeničnoj smjeni sa vulkanskim stijena, koje obično prate, javljaju se i tufovi i tufiti, ali njihovo rasprostranjenje je malo. To su trošne izrazito uškriljene i hloritisane stijene sive, tamnosive i sivozelene boje.

Lokacija je ocijenjena kao perspektivna, jer se nalazi na povoljnom terenu imajući u vidu prirodne, u prvom redu, geološke karakteristike.

Sa aspekta primjene tehničko-tehnoloških rješenja otvaranja ležišta i buduće eksploatacije teren je ocijenjen kao relativno nepovoljan, prvenstveno zbog morfoloških karakteristika istog, jer se radi o dosta strmim padinama i velikim visinskim razlikama unutar prostora, o čemu treba voditi računa prilikom izbora mikrolokacije za instaliranje postrojenja za obradu sirovine.

Na predmetnom lokalitetu nijesu vršena detaljna geološka istraživanja, tako da nema podataka o rezervama mineralne sirovine.

**Procijenjene rezerve tehničko-građevinskog kamena na ovoj lokaciji, uzimajući u obzir veličinu prostora i visinsku razliku najnižih i najviših djelova prostora od oko 200 m, iznose preko 10 miliona m3.**

Prikaz geološke građe šireg područa terena obuhvaćenog prethodnom prospekcijom dat je na osnovu podataka Osnovne geološke karte Crne Gore, 1:100 000, list “Ivangrad” i tumača za predmetni list. Prikaz geološke građe je dat kroz prikaz stratigrafskih jedinica, tektonske građe terena i otkrivenih pojava mineralnih sirovina.

U geološkoj građi šireg područja ispitivanog terena učestvuju sedimentne i magmatske stijene mlađeg paleozoika, trijasa, gornje jure, krede-paleogena i kvartarne tvorevine.

**Na osnovu preliminarnih rezultata mineraloško-petrografskih, hemijskih i fizičko-mehaničkih ispitivanja, mineralna sirovina lokaliteta „Bistrica“ može se koristiti kao tehničko-građevinski kamen (vulkanit) i to za izradu habajućih slojeva kolovoznih konstrukcija od asfalt betona po vrućem postupku na putevima svih saobraćajnih opterećenja i autoputevima.**

**3 ROK TRAJANJA KONCESIJE**

Rok trajanja eksploatacije mineralne sirovine (vijek eksploatacije) zavisi od utvrđenih rezervi istih, godišnjeg kapaciteta eksploatacije i od zahtjeva tržišta.

Na prostoru pojave tehničko-građevinskog kamena (vulkaniti) “Bistrica” nijesu vršena detaljna geološka istraživanja. S obzirom na navedeno, mogu se samo procijeniti prognozne rezerve koje iznose preko 10 miliona m3 č.s.m.

Za optimalno poznavanje ležišta u smislu utvrđenih rezervi viših kategorija, njihovog kvaliteta, ležišnih uslova, a u vezi sa tim i mogućnost primjene i plasmana na tržište, budući Koncesinar je dužan da izvede detaljna geološka istraživanja na istražno-eskploatacionom prostoru „Bistrica“ i da rezultate sprovedenih istraživanja prikaže u Elaboratu o klasifikaciji, kategorizaciji i proračunu rezervi tehničko-građevinskog kamena (vulkaniti) ležišta „Bistrica“.

Geološki istražni proces (izrada i revizija Projekta detaljnih geoloških istraživanja, izvođenje istražnih radova po istom i izrada Elaborata o klasifikaciji, kategorizaciji i proračunu rezervi tehničko-građevinskog kamena (vulkaniti) ležišta „Bistrica“) budući Koncesionar će uraditi u roku od jedne godine od dana zaključenja Ugovora o koncesiji.

Kako je već naprijed navedeno,na osnovu prognoznih rezervi od preko 10 miliona m3 č.s.m., uz iskorišćenje od 90 %, procijenjene eksploatacione rezerve bi bile preko 9 miliona m3 č.s.m. i na osnovu proizvodnje od 20.000 m3 č.s.m. na godišnjem nivou, ležište „Bistrica“ imalo bi vijek eksploatacije od oko 500 godina.

U skladu sa naprijed navedenim, koncesija za detaljna geološka istraživanja i eksploataciju daje se na period od 30 godina, i to:

* jedna godina za detaljna geološka istraživanja,
* jedna godina za: izradu rudarske dokumentacije, pribavljanja odobrenja, saglasnosti i dozvola za izvođenje radova po istoj, pripremu ležišta za eksploataciju, instaliranje postrojenja i opreme potrebne za eksploataciju, kao i pribavljanje upotrebne dozvole za izgrađene objekte i
* 28 godina za eksploataciju.

**Investitor ne može ponuditi ukupan rok koncesije koji je duži od roka utvrđenog Koncesionim aktom, jer je zakonom definisan rok trajanja koncesije od 30 godina. Investitor u ovom slučaju može ponuditi kraći rok od 28 godina za eksploataciju, a rok trajanja faze detaljnih geoloških istraživanja i izrade rudarske i tehničke dokumentacije i pripremnih radova se ne može mijenjati.**

# 4 OSNOVNI PARAMETRI ZA OCJENU EKONOMSKE OPRAVDANOSTI INVESTICIJE

**Opis tehničko-tehnološkog procesa eksploatacije**

U ovom poglavlju daju se osnovni parametri koji treba da posluže ponuđačima, odnosno potencijalnim investitorima pri obradi proizvodnog i ekonomskog aspekta ponude i tehno-ekonomske ocjene opravdanosti ove investicije.

## 4.1 Ocjena mogućnosti korišćenja mineralne sirovine

U poglavlju 2.8 ovog akta date su potencijalne rezerve i kvalitet mineralne sirovine, kao i upotreba iste u građevinarstvu.

## 4.2 Proizvodni kapacitet i vijek eksploatacije

Potencijalne rezerve tehničko-građevinskog kamena (vulkaniti) iznose preko 10 miliona m3 č.s.m. i koje će biti zahvaćene konturama površinskog kopa, a za predloženi period trajanja koncesije od 28 godina (za eksploataciju) proizvodni kapacitet će iznositi do 20.000 m3 č.s.m. ili 30.000 m3 agregata (svih frakcija) na godišnjem nivou (Kr=1,50).

Za godišnji kapacitet površinskog kopa od 20.000 m3 č.s.m., u predviđenom periodu eksploatacije od 28 godina, potrebno je 560.000 m3 č.s.m ili 5,6 % od potencijalnih rezervi. To znači, da potencijalne rezerve daju mogućnost rada na ovom lokalitetu ne samo za predviđeni period trajanja koncesije nego i duže. Za godišnji proizvodni kapacitet od 20.000 m3 č.s.m. vijek eksploatacije bi bio oko 500 godina.

S obzirom na potencijalne rezerve, konfiguraciju terena, mogući razvoj kopa i druge povoljnosti, godišnji kapacitet se može povećati u odnosu na početni - minimalni godišnji kapacitet. To predstavlja značajnu povoljnost za ponuđače.

## 4.3 Opis tehničko-tehnološkog procesa eksploatacije

Na ovom ležištu tip površinskog kopa će biti je tipično brdski pa omogućuje primjenu klasične tehnologije na istom, eksploatacija tehničko-građevinskog kamena vršiće se od najvisočije etaže prema najnižoj.

Tehnološki proces rada na površinskom kopu sastoji se od radnih operacija:

* pripremni radovi,
* bušenje,
* miniranje,
* utovar,
* transport,
* drobljenje i klasiranje.

***Pripremni radovi***

Pripremni radovi obuhvataju čišćenje i ravnanje terena, čišćenje etažnih ravni i pripremu istih za potrebe bušenja, miniranja i druge pomoćne radove. Pripremni radovi izvodiće se buldozerom i bagerom sa dubinskom korpom uz povremenu upotrebu hidrauličnog čekića.

***Bušenje***

Bušenje minskih bušotina vršilo bi se sa udarno-rotacionom bušilicom prečnika Ø 76 mm.

***Miniranje***

Miniranje krečnjaka vršilo bi se praškastim eksplozivom, prečnika patrone Ø 60mm.

***Utovar***

Utovar odminiranog krečnjaka vršio bi se bagerom kašikarom, zapremine kašike od 1,5 m3,a utovar gotovog proizvoda utovarivačem zapremine korpe 3m3

***Transport***

Transport krečnjaka će biti gravitacijski, a mobilno drobilično postojenje će se postavljati I raditi do odminiranog ili naguranog tehničko-građevinskog kamena.

***Drobljenje i klasiranje***

Za drobljenje materijala potrebno je mobilno postrojenje kapaciteta od 15 m3/h, a za klasiranje mobilna sijačica isog kapacieta.

## 4.3.1 Snabdijevanje električnom energijom, gorivom, vodom i eksplozivom i eksplozivnim sredstvima

Snabdijevanje električnom energijom je sa postojeće trafostanice, vodom iz gradskog vodovoda,a eksplozivom i eksplozivnim sredstvima na tržištu kod specijalizovanih firmi.

**4.3.2 Potrebna oprema i mehanizacija**

|  |  |  |
| --- | --- | --- |
| **Red.broj** | **Naziv** | **Količina** |
| 1 | Utovarivač | 1 |
| 2 | Bušilica | 1 |
| 3 | Drobilično postrojenje sa separacijom | 1 |
| 4 | Buldozer | 1 |
| 5 | Bager | 1 |
| 6 | Cistijerna za vodu | 1 |
| **UKUPNO: 6** | | |

**4.3.3 Objekti**

|  |  |  |
| --- | --- | --- |
| **Red.broj** | **Naziv** | **Količina** |
| 1 | Kontejner za kancelarije i magacin (40m2) | 1 |
| 2 | Kontejner-stražara | 1 |
| **UKUPNO: 2** | | |

**4.3.4 Radna snaga**

|  |  |  |  |  |
| --- | --- | --- | --- | --- |
| **Redni broj** | **Naziv radnog mjesta** | **Potrebna kvalifikacija** | **Struka** | **Broj izvršioca** |
| 1 | Upravnik | VSS | Dipl.inž. rudarstva | 1 |
| 2 | Poslovođa | SSS | Rudarski tehničar | 1 |
| 3 | Rukovaoc mobilnog postrojenja za preradu | KV | Rukovaoc rud.-građ. mašina | 2 |
| 4 | Rukovaoc mašinama | KV | Rukovaoc rud.-građ. mašina | 3 |
| 5 | Vozač | KV | vozač | 1 |
| 6 | Bušač I palioc mina | KV |  | 2 |
| 7 | Stražar | PK |  | 2 |
| **UKUPNO: 12** | | | | |

**Napomena:** Zaposleni treba da ispunjavaju uslove propisane čl. 93 Zakona o rudarstvu („Sl. list CG“, br. 65/08, 74/10 i 40/11).

**4.3.5 Rekultivacija i sanacija površina i sredstvo obezbjeđenja**

Budući Koncesionar je dužan da u toku i po završetku izvođenja rudarskih radova na eksploataciji Mineralne sirovine, bez obzira na uzrok završetka izvođenja radova, izvrši sanaciju i rekultivaciju površina na kojima su izvođeni rudarski radovi, u skladu sa zakonom.

Budući Koncesionar je dužan da, nakon što otpočne sa eksploatacijom mineralne sirovine, na zahtjev Koncedenta dostavi u skladu sa zakonom Bankarsku garanciju za rekultivaciju, plativu na prvi poziv bez prava prigovora, u formi i sadržaju kao u Prilogu 3 Ugovora, sa rokom važenja od 12 (slovima: dvanaest) mjeseci od datuma izdavanja, kao sredstvo obezbjeđenja izvršavanja obaveza rekultivacije i sanacije površina na kojima su izvođeni rudarski radovi.

Bankarska garancija se obnavlja svake godine.

**5 MJERE ZA ZAŠTITU ŽIVOTNE SREDINE**

Detaljna geološka istraživanja u manjoj mjeri mogu imati uticaj na životnu sredinu, dok eksploatacija i obrada mineralne sirovine, a time i tehničko-građevinskog kamena, je proces koji se, sa aspekta ekologije, smatra rizičnim.

U zakonskim propisima koji regulušu zaštitu životne sredine naglašeni su osnovni principi njene zaštite, i to: prirodnih vrijednosti zemljišta, vode i vazduha, kao i biodiverziteta (biljni i životinjski svijet).

Shodno naprijed navedenom, Koncesinar je dužan da na istražno-eksploatacionom prostoru „Bistrica“, pri planiranju i sprovođenju investicionog zahvata, sprovode postupak prethodne procjene uticaja na životnu sredinu, u sladu sa zakonom.

Rudarska aktivnost neminovno dovodi do nepovoljnih, odnosno, negativnih uticaja na životnu sredinu. U prvom redu, nepovoljni uticaji eksploatacije i obrade predmetne mineralne sirovine se odnose na značajniju promjenu reljefa, odnosno, značajniji uticaj na pejzaž, povećanu buku i neznatno zagađenje vazduha izduvnim gasovima i kamenom prašinom.

Shodno ovome, ekološko-tehnički uslovi treba da obezbijede zaštitu od uticaja buke, vibracija, prašine i dugih štetnih uticaja po okolinu. Ove zahtjeve Koncesionar treba imati u vidu prilikom izbora opreme i mehanizacije, odnosno, da se od proizvođača istih posjeduje garancija za ispunjavanje zakonom propisanih standarda.

Nadležni državni organ procjenjuje potrebu izrade Elaborata o procjeni uticaja zahvata na životnu sredinu, koji se radi u skladu sa Zakonom o procjeni uticaja zahvata na životnu sredinu („Sl. list RCG“, br. 80/05 i „Sl. list CG“, br. 40/10, 73/10, 40/11 i 27/13).

S obzirom na značaj očuvanja životne sredine, Koncesionar je dužan da se pridržava svih mjera zaštite životne sredine u skladu sa zakonskim propisima.

Zakonska regulativa koja uređuje ovu djelatnost je sljedeća:

* Zakon o procjeni uticaja zahvata na životnu sredinu („Sl. list RCG“, br. 80/05 i „Sl. list CG“, br. 40/10, 73/10, 40/11 i 27/13);
* Zakon o zaštiti prirode („Sl. list CG“, br. 51/08, 21/09, 40/11 i 62/13);
* Uredba o projektima za koje se vrši procjena uticaja na životnu sredinu („Sl. list RCG“, br. 20/07 i „Sl. list CG“, br. 47/13);
* Uredba o visini naknada, načinu obračuna i plaćanja naknada zbog zagađenja životne sredine („Sl. list RCG“, br. 26/97, 09/00 i 52/00 i „Sl. list CG“, br. 33/08, 05/09, 64/09, 40/11 i 49/11);
* Pravilnik o sadržaju dokumentacije koja se podnosi uz zahtjev za odlučivanje o potrebi procjene uticaja na životnu sredinu („Sl. list CG“, br. 14/07);
* Pravilnik o sadržaju dokumentacije koja se podnosi uz zahtjev za određivanje obima i sadržaja Elaborata o procjeni uticaja na životnu sredinu („Sl. list CG“, br. 14/07); i
* Pravilnik o sadržini Elaborata o procjeni uticaja na životnu sredinu („Sl. list CG“, br. 14/07).

# 6 REKULTIVACIJA ISTRAŽNO-EKSPLOATACIONOG PROSTORA “BISTRICA”

Negativni uticaji budućih rudarskih aktivnosti na površinskom kopu “Bistrica” sa kvalitativnom procjenom mogućih nepovoljnih uticaja na radnu i životnu sredinu, obrađeni su u poglavlju 4 Mjere za zaštitu životne sredine.

U ovom poglavlju se obrađuje faza rekultivacije istražno-eksploatacionog prostora.

Novi zakonski uslovi za eksploataciju zahtijevaju da se izvrši rekultivacija prostora koji će biti degradiran obavljanjem koncesione djelatnosti, a sve to u cilju poboljšanja ekoloških uslova na samom lokalitetu i neposrednoj okolini.

Ako bi se degradirane površine ostavile, nakon izvođenja radova na eksploataciji, u istom stanju, mogu se očekivati neki od sljedećih negativnih uticaja:

* produžavanje nepovoljnog uticaja pejzažnog izgleda terena,
* pogoršavanje stanja degradiranih površina zbog pojave erozije, klizišta i sl.,
* produžavanje negativnih uticaja na vazduh i okolno zemljište (podizanje prašine izazvane vjetrom, odnošenje materijala površinskim – atmosferskim vodama).

Osnovni cilj rekultivacije je da se prostoru, na kojem će biti vršena eksploatacija, da prirodna vrijednost slična ili bolja od prvobitne, što je, prema procijenjenim sadašnjim uslovima na ovom lokalitetu, sasvim moguće.

Crna Gora ima zakonske propise usaglašene sa standardima Evropske unije koji tretiraju rudarsku djelatnost, a u sklopu toga i obaveze Koncesionara za pridržavanje mjera zaštite životne i radne sredine i rekultivacije degradiranog prostora (Zakon o koncesijama, Zakon o rudarstvu i propisi iz oblasti zaštite životne sredine).

Zbog velike važnosti ove faze rada, zakonskim propisima utvrđena je obaveza izrade projektnih rješenja rekultivacije, izradom Glavnog rudarskog projekta (Pravilnik o sadržaji rudarskih projekata) ili izradom posebnog tehničkog projekta rekultivacije, koji je sastavni dio Glavnog rudarskog projekta.

Projektima se daju rješenja rudarsko-tehničke i biološke rekultivacije površina degradiranih izvođenjem rudarskih radova, uz uvažavanje uslova koji su utvrđeni Elaboratom o procjeni uticaja na životnu sredinu, vodnih uslova i sl.

Projekat se mora realizovati u fazama, odnosno radovi na rekultivaciji izvoditi sukcesivno, paralelno sa razvojem kopa. To znači da je sa radovima na rekultivaciji potrebno početi odmah po završetku svake etaže.

## Zaključak

U skladu sa članom 71 Zakona o rudarstvu koncesionar je dužan da u toku i po završetku radova na eksploataciji predmetne mineralne sirovine, a najkasnije u roku od jedne godine od dana završetka radova, privede zemljište na eksploatacionom polju namjeni prema Projektu rekultivacije zemljišta, odnosno, da preduzme mjere zaštite životne sredine sadržane u Elaboratu o procjeni uticaja na životnu sredinu na koji je od strane organa državne uprave nadležnog za poslove zaštite životne sredine data saglasnost i mjere zaštite voda u skladu sa zakonom.

O naprijed navedenim mjerama izvještavaju se nadležno ministarstvo za rudarstvo i ministarstva nadležna za poslove poljoprivrede, vodoprivrede, zaštite životne sredine i nadležni organ lokalne uprave.

Za sanaciju i rekultivaciju, saglasno odredbi člana 73 Zakona o rudarstvu, koncesionar je dužan da od svake jedinice proizvoda mineralne sirovine mjesečno izdvaja sredstva za djelimičnu ili potpunu sanaciju zemljišta, a prema odobrenim projektima sanacije i rekultivacije.

Visina sredstava za sanaciju i rekultivaciju prostora na kojem se izvode rudarski radovi, način obračunavanja, plaćanja i korišćenja sredstava bliže je uređen Uredbom o visini sredstava za sanaciju i rekultivaciju prostora na kojem se izvodi rudarski radovi, načinu obračunavanja, plaćanja i korišćenja tih sredstava (“Sl. list CG”, br. 51/11).

# 7 UNAPRJEĐENJE ENERGETSKE EFIKASNOSTI

Radi efikasnog korišćenja energije, u skladu sa odredbama Zakona o energetskoj efikasnosti (“Sl. list CG”, br. 29/10 i 40/11), koncesionar je dužan da preduzima mjere za poboljšanje energetske efikasnosti.

Koncesonar je dužan da kroz izradu tehničke i projektne dokumentacije predvidi sprovođenje mjera za poboljšanje energetske efikasnosti, odnosno, ostvarivanje uštede energije i njeno racionalno korišćenje primjenom provjerenih savremenih tehnologija, čije je korišćenje ekonomski opravdano.

Sprovođenje mjera energetske efikasnosti utiče na kvalitet radne i životne sredine.

# 8 USLOVI KOJE JE DUŽAN DA ISPUNJAVA KONCESIONAR U POGLEDU TEHNIČKE OPREMLJENOSTI, FINANSIJSKE SPOSOBNOSTI I OSTALE REFERNCE I DOKAZE O ISPUNJAVANJU TIH USLOVA

Obaveze koncesionara u pogledu ispunjavanja uslova definisanih u ovom poglavlju su sljedeće:

* da, u skladu sa članom 51 stav 2 Zakona o koncesijama, u roku od 60 dana od dana zaključenja Ugovora o koncesiji, osnuje i registruje privredno društvo ili drugo pravno lice sa sjedištem u Crnoj Gori, koje će obavljati koncesionu djelatnost ili da proširi registraciju za vršenje koncesione djelatnosti;
* da obezbijedi svu potrebnu geološku i rudarsku dokumentaciju, odobrenja i saglasnosti potrebnih za zakonito izvođenje radova;
* da obezbijedi opremu i mehanizaciju saglasno verifikovanoj rudarskoj i tehničkoj dokumentaciji - oprema i mehanizacija treba da ispunjava uslove propisane pravilnicima o tehičkim normativima za izvođenje planirane vrste radova na predmetnom lokalitetu;
* da obezbijedi radnu snagu saglasno ovom Koncesionom aktu i rudarskoj i tehničkoj dokumentaciji - zaposleni moraju da ispunjavaju uslove (u pogledu stepena stručne spreme, radnog iskustva, obučenosti i ovlašćenja za vršenje tih poslova) u skladu sa Zakonom o rudarstvu;
* da izvršava finansijski dio u pogledu obaveza utvrđenih Ugovorom o koncesiji, u smislu plaćanja koncesione naknade, dostavljanja obnovljive godišnje bankarske garancije, izdvajanja sredstava za rekultivaciju. Koncesionar mora da ostvaruje takve poslovne rezultate koji će mu omogućiti redovno poslovanje (redovno izmirivanje poreskih i drugih obaveza), a time i ispunjavanje ugovornih obaveza.

# 9 MINIMALNI – POČETNI IZNOS KONCESIONE NAKNADE

Za korišćenje prava na eksploataciju mineralne sirovine, zakonskim propisima predviđeno je plaćanje koncesione naknade.

Koncesionim aktom se utvrđuje minimalni - početni iznos koncesione naknade.

Minimalna koncesiona naknada se utvrđuje na osnovu Uredbe o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina („Sl. list CG“, br. 37/11).

Navedenom Uredbom je utvrđeno da se minimalna koncesiona naknada određuje za eksploataciju mineralnih sirovina, tj. za period eksploatacije, a ne i za period koji je predviđen za detaljna geološka istraživanja.

## 9.1 Minimalni - početni iznos koncesione naknade za eksploataciju

Minimalna koncesiona naknada za eksploataciju (čl. 3 Uredbe) određuje se na osnovu sljedećih kriterijuma:

* rezervi mineralne sirovine koja je predmet koncesije;
* pripadnosti grupi ležišta;
* kvaliteta mineralne sirovine; i
* tržišne cijene mineralne sirovine.

### **9.1.1 Rezerve mineralne sirovine**

Potencijalne geološke rezerve tehničko-građevinskog kamena (vulkaniti) na istražno-eksploatacionom prostoru „Bistrica“ iznose preko 10 miliona m3 č.s.m.

**Prema minimalnom godišnjem kapacitetu od** **20.000 m3 č.s.m**. tehničko-građevinskog kamena (vulkaniti), **za period od 28 godina** (period koncesije za eksploataciju) **otkopalo bi se 560.000 m3** **č.s.m** tehničko-građevinskog kamena (vulkaniti). **Od 20.000 m3 č.s.m. na godišnjem nivou u procesu dalje obrade sirovine dobilo bi se 30.000 m3** **agregata različitih frakcija (kr,=1,5)** **što bi za period od 28 godina iznosilo** **840.000 m3** **tržišnog proizvoda.**

### **9.1.2 Pripadnost grupi ležišta**

Istražno-eksploatacioni prostor tehničko-građevinskog kamena (vulkaniti) „Bistrica“ , prema navedenoj Uredbi, a na osnovu postojećih karakteristika i očekivanih uslova za eksploataciju, svrstana je u treću grupu geogenih ležišta (G3).

Po tom osnovu procentni iznos za obračun minimalne - početne koncesione naknade (čl. 15 Uredbe) iznosi **7%** od tržišne vrijednosti eksploatacionih rezervi tehničko-građevinskog kamena, za koncesioni period za eksploataciju od 28 godina.

### **9.1.3 Kvalitet mineralne sirovine**

Na predmetnom lokalitetu nijesu vršena detaljna geološka istraživanja i na osnovu analogije sa ležištima tehničko-građevinskog kamena sličnih geoloških karakteristika, očekuje se da se mineralna sirovina sa ovog lokaliteta može koristiti kao tehničko-građevinski kamen.

Napomena: ovaj podatak, u skladu sa članom 17 navedene Uredbe, se koristi za korekciju promjenjivog dijela naknade.

### **9.1.4 Tržišna vrijednost rezervi**

Na osnovu podataka, dostavljenih od Zavoda za statistiku, akt br. 01-705/2, od 01.03.2018. godine, prosječna ostvarena cijena proizvoda mineralne sirovine tehničko-građevinskog kamena u Crnoj Gori u 2015. godini (čl. 16 Uredbe) iznosi **15,95 €/m3**.

Na osnovu usvojenih parametara, tržišna vrijednost rezervi tehničko-građevinskog kamena koje se mogu otkopati prema minimalnom godišnjem kapacitetu za 28 godina je:

**VP= 560.000 m3 č.s.m x 1,5 x 15,95 €/m3 = 13.398.000,00 € ili 478.500,00 €/godišnje**

## Obračun minimalne koncesione naknade

Minimalna koncesiona naknada za eksploataciju (čl. 18 Uredbe) obračunava se po obrascu:

**MDN= VP x G**

gdje su

VP - vrijednost proizvodnje = 13.398.000,00 € (za 28 godina)

VP - vrijednost godišnje proizvodnje = 478.500,00 €

G - minimalni procentni iznos (7%)

**MDN = 13.398.000,00 x 0,07 = 937.860,00 €** (ukupno za 28 godina)

**MDN = 478.500,00 x 0,07 = 33.495,00 €/godišnje**

Koncesiona naknada (čl. 19 Uredbe) za eksploataciju sastoji se iz stalnog (SDN) (nepromjenjivog) i promjenjivog (PDN) dijela naknade.

Obračunata minimalna koncesiona naknada predstavlja minimalni iznos stalnog (nepromjenjivog) dijela koncesione naknade:

- **Za period od 28 godina SDN = 937.860,00 €**

**- SDN (godišnje) = 33.495,00 €.**

**Stalni dio koncesione naknade koji se utvrđuje Ugovorom o koncesiji, može, u zavisnosti od ponuda biti veći, a ne manji od obračunatog minimalnog iznosa.**

**Zainteresovani ponuđači treba svojim ponudama, a u zavisnosti od sopstvene ekonomsko-finansijske analize, da ponude godišnji obim proizvodnje i procentualni iznos za obračun koncesione naknade, koji ne mogu biti manji od elemenata na osnovu kojih je obračunat minimalni iznos naknade. Ovo predstavlja jedan od osnovnih kriterijuma za vrednovanje ponuda.**

Ugovoreni godišnji iznos SDN Koncesionar plaća tokom konesionog perioda u jednakim polugodišnjim ratama do kraja juna, odnosno, decembra tekuće godine.

## 9.2 Promjenjivi dio koncesione naknade (PDN)

Promjenjivi dio naknade obračunava se godišnje po obrascu:

**PDN=VPxG+(-) (VPxGxK) > SDN (godišnjeg iznosa)**

Gdje su:

VP - godišnja vrijednost proizvodnje obračunata na osnovu ostvarene godišnje proizvodnje mineralne sirovine I prosječne godišnje prodajne cijene proizvoda

G - ugovoreni procentualni iznos za pripadnost grupi ležišta (ne manji od 7%)

K - vrijednost korektivnih faktora

Vrijednost korektivnih faktora:

* po osnovu kvaliteta mineralne sirovine (obračunati iznos se uvećava za 1%)
* po osnovu ostvarene proizvodnje, obračunati iznos se uvećava od 0 do 3% (čl. 21 Uredbe).

Promjenjivi dio naknade, obračunava se na kraju svake godine. Uplata se vrši jedanput godišnje na osnovu Rješenja nadležnog ministarstva.

Obračun PDN se vrši na osnovu sljedeće dokumentacije:

* godišnjeg tehničkog izvještaja;
* izvještaja o radu i ostvarenom prihodu po osnovu ostvarene proizvodnje mineralne sirovine; i
* dokaza o količinama i prosječno ostvarenim prodajnim cijenama jedinice proizvoda na domaćem i stranom tržištu.

Dokumentaciju za obračun PDN podnosi koncesionar najkasnije do kraja marta tekuće, za prethodnu godini.

# 10 KRITERIJUMI ZA IZBOR NAJPOVOLJNIJE PONUDE

Kriterijumi na osnovu kojih se vrši vrednovanje ponuda su sljedeći:

|  |  |  |
| --- | --- | --- |
| **R.B.** | **K R I T E R I J U M I** | **Broj bodova** |
| **1** | Ponuđeni procentualni iznos za obračun koncesione naknade | **40** |
| **2** | Ponuđeni obim godišnje rudarske proizvodnje | **20** |
| **3** | Reference ponuđača | **20** |
| **4** | Finansijski aspekt-prosječni bruto prihod u posljednje tri godine | **5** |
| **5** | Finansijski aspekt-prosječni profit u posljednje tri godine | **5** |
| **6** | Kvalitet poslovnog plana i efekti na zapošljavanje i ekonomski razvoj | **10** |
|  | | |

## 10.1 Ponuđeni procentualni iznos za obračun koncesione naknade

**Tačkom 9.1.2 Koncesionog akta – Pripadnost grupi ležišta**, je definisano da se ležište tehničko-građevinskog kamena (vulkaniti) „Bistrica“, na osnovu postojećih karakteristika i očekivanih uslova za eksploataciju, svrstava u treću grupu geogenih ležišta (G3).

Po tom osnovu, shodno Uredbi o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina („Sl. list CG“, br. 37/11), procentni iznos za obračun minimalne - početne koncesione naknade (čl. 15 Uredbe) iznosi **7%** od tržišne vrijednosti bilansnih ili eksploatacionih rezervi tehničko-građevinskog kamena (vulkaniti), odnosno, ukupnog tržišnog proizvoda, za koncesioni period za eksploataciju od 28 godina.

Ponuđači mogu ponuditi procentni iznos tržišne vrijednosti bilansnih ili eksploatacionih rezervi tehničko-građevinskog kamena koje je veći od 7%.

Ovaj kriterijum se izračunava na sljedeći način:

**Kriterijum: P % / MP% x 40,**

gdje:

P% - označava % ponuđača

MP % - označava maskimalno ponuđeni % na tenderu

**40** – broj bodova za ovaj kriterijum

## 10.2 Ponuđeni ukupni obim rudarske proizvodnje

**Tačkom 9.1.1 Koncesionog akta - Rezerve mineralne sirovine,** je definisano dapotencijalne rezerve pojave tehničko-građevinskog kamena (vulkaniti) „Bistrica“ iznose preko **10 miliona** **m3 č.s.m.** Prema minimalnom godišnjem kapacitetu od 20.000 m3 č.s.m. tehničko-građevinskog kamena (vulkaniti), za period od 28 godina (period koncesije za eksploataciju) otkopalo bi se 560.000 m3 č.s.m tehničko-građevinskog kamena. Od 20.000 m3 č.s.m. na godišnjem nivou u procesu dalje obrade sirovine dobilo bi se 30.000 m3 agregata različitih frakcija, što bi za period od 28 godina iznosilo 840.000 m3 tržišnog proizvoda.

Ponuđači mogu ponuditi obim godišnje rudarske proizvodnje koji je jednak ili veći od 20.000 m3 č.s.m.

Ovaj kriterijum se izračunava na sljedeći način:

**Kriterijum: PGP/MPGP x 20,**

gdje:

PGP - označava ponuđenu godišnju proizvodnju

MPGP - označava maskimalno ponuđenu godišnju proizvodnju ponuđenu na tenderu

**20** – broj bodova za ovaj kriterijum

## 10.3 Reference ponuđača

Ponuđač je dužan da dokaže postojanje iskustva u eksploataciji čvrstih mineralnih sirovina, poštovanje izvršavanja koncesionih ugovornih obaveza, stepen realizacije koncesije, plasmana proizvoda na tržište, kao i da u skladu sa parametrima iz Koncesionog akta dokaže svoju tehničku i tehnološku opremljenost za vršenje koncesione djelatnosti eksploatacije mineralnih sirovina.

Najveći broj bodova po ovom kriterijumu će se dati ponuđači koji najbolje dokumentuje i dokaže prethodno opisane uslove.

## 10.4 Finansijski aspekt-Prosječni bruto prihod ponuđača u posljednje tri godine

Ovaj kriterijum se izračunava na sljedeći način:

**Kriterijum: PBP / MBP x 5,**

gdje:

**PBP –** označava prosječni bruto prihod ponuđača za posljednje tri godine

**MBP –** označava maksimalni prosječni bruto prihod za posljednje tri godine ponuđen na tenderu

**5 –** označava broj bodova po ovom kriterijumu

## 10.5 Finansijski aspekt - Prosječni profit ponuđača u posljednje tri godine

Ovaj kriterijum se izračunava na sljedeći način:

**Kriterijum: PNP / MNP x 5,**

gdje:

**PNP –** označava prosječni neto prihod ponuđača za posljednje tri godine

**MNP –** označava maksimalni prosječni neto prihod za posljednje tri godine ponuđen na tenderu

**5 –** označava broj bodova po ovom kriterijum

## 10.6 Kvalitet poslovnog plana i efekti na zapošljavanje i ekonomski razvoj

Ponuđač je dužan da u skladu sa parametrima iz Koncesionog akta dokaže i opiše poslovni plan za realizaciju koncesije i efekte realizacije koncesije na zapošljavanje i ekonomski razvoj. Ponuđač je, između ostalog, dužan opisati planirana investiciona ulaganja za realizaciju koncesije (ulaganja u nabavku opreme i mehanizacije, u izgradnju infrastrukturnih objekata i u izradu projektne i ostale tehničke dokumentacije, itd..), zapošljavanje radnje snage, plasman proizvoda na tržište, itd..

Najveći broj bodova po ovom kriterijumu će se dati ponuđači koji najbolje dokumentuje i dokaže prethodno opisane uslove.

# 11 SPISAK POTREBNE TEHNIČKE DOKUMENTACIJE SA USLOVIMA ZA NJENU IZRADU, ODOBRENJA, SAGLASNOSTI I MIŠLJENJA ZA OBAVLJANJE KONCESIONE DJELATNOSTI

## 11.1 Faza detaljnih geoloških istraživanja

U skladu sa odredbama Zakona o geološkim istraživanjima (‘’Sl. list RCG’’, br. 28/93, 27/94, 42/94 i 26/07 i „Sl. list CG“, br. 28/11) za izvođenje detaljnih geoloških istraživanja potrebna je izrada **Projekta detaljnih geoloških istraživanja** ležišta tehničko-građevinskog kamena (vulkaniti) „Bistrica“, čiju reviziju vrši investitor, u skladu sa zakonom.

Izvođenje istražnih radova prema revidovanom Projektu detaljnih geoloških istraživanja **odobrava** nadležno ministarstvo za rudarstvo i geološka istraživanja, u skladu sa odredbama Zakona o geološkim istraživanjima.

Ako se Projektom detaljnih geoloških istraživanja predvidi izvođenje rudarskih istražnih radova (potkopi, uskopi, niskopi i okna), kao i probna eksploatacija mineralne sirovine, za izvođenje istih je potrebno pribaviti **mišljenje** nadležnog organa za zaštitu životne sredine.

Ukoliko bi, Projektom predviđeni istražni radovi izazvali promjene u prostoru, pribavljaju se od nadležnog organa **urbanističko-tehnički uslovi**.

Uz zahtjev za dobijanje odobrenja za izvođenje detaljnih geoloških istraživanja dostavlja se dokaz o riješenim imovinsko-pravnim odnosima. Ukoliko je zemljište na kojem se nalazi ležište mineralne sirovine u državnom vlasništvu, u skladu sa odredbama Zakona o koncesijama (“Sl. list CG”, br. 08/09), nadležni organ za poslove katastra nepokretnosti vrši zabilježbu prava korišćenja istog za period trajanja koncesije.

U procesu geoloških istražinih radova vrši se laboratorijsko ispitivanje uzoraka tehničko-građevinskog kamena za određivanje njegovih fizičko-mehaničkih svojstava, mineraloško-petrografskog i hemijskog sastava.

Navedena ispitivanja se vrše za potrebe izrade Elaborata o klasifikaciji, kategorizaciji i proračunu rezervi mineralne sirovine i za potrebe rudarskog projektovanja.

Nakon sprovedenih terenskih radova, laboratorijskih i tehnoloških ispitivanja mineralne sirovine, pristupa se izradi **Elaborata o klasifikaciji, kategorizaciji i proračunu rezervi** tehničko-građevinskog kamena (vulkaniti) u ležištu „Bistrica“, **čiju ovjeru vrši ministarstvo nadležno za poslove rudarstva i geoloških istraživanja.**

Tokom koncesionog perioda budući Koncesionar je dužan da, u skladu sa odredbama Zakona o geološkim istraživanjima, dostavlja nadležnom državnom organu za rudarstvo i geološka istraživanja svake pete godine na ovjeru Elaborat o kasifikaciji, kategorizaciji i proračunu rezervi mineralne sirovine, sa stanjem na dan 31. decembar prethodne godine, koji se izrađuje na osnovu posebnih propisa.

## 11.2 Faza eksploatacije mineralne sirovine

**Poslije završenih detaljnih geoloških istražavinja, u skladu sa odredbama Zakona o rudarstvu („Sl. list CG“, br. 65/08, 74/10 i 40/11), pristupa se pribavljanju odobrenja za eksploataciju mineralne sirovine na eksploatacionom polju.**

## 11.2.1 Odobrenje za eksploataciju mineralne sirovine na eksploatacionom polju

Odobrenje za eksploataciju mineralne sirovine na eksploatacionom polju, u skladu sa članom 33 Zakona o rudarstvu, izdaje Ministarstvo ekonomije na zahtjev investitora. Uz zahtjev se dostavlja i sljedeća dokumentacija:

* ugovor o koncesiji;
* situaciona karta u razmjeri 1:10.000 ( ili većoj) sa ucrtanim granicama eksploatacionog polja, javnim saobraćajnicama, rudarskim radovima i drugim objektima koji se nalaze na eksploatacionom polju, opisom granica, nazivom eksploatacionog polja i naznačenjem opštine na čijoj se teritoriji nalazi;
* potvrdu o bilansnim rezervama mineralnih sirovina koja se izdaje u skladu sa važećim propisima o klasifikaciji i kategorizaciji rezervi;
* studija izvodljivosti eksploatacije ležišta mineralnih sirovina sa prikazom uslova i načina eksploatacije i pripreme mineralnih sirovina sa dinamikom izvođenja radova i podacima o metanoobilnosti, zaprašenosti i zavodnjenosti, oplemenjivanju, upotrebi i plasmanu, mjerama zaštite i sanacije životne sredine kao i podacima o tehničkoj opremljenosti i stručnim kadrovima;
* mišljenje nadležnog organa za zaštitu životne sredine na studiju izvodljivosti eksploatacije;
* akt organa nadležnog za poslove urbanizma u pogledu usaglašenosti planirane eksploatacije mineralnih sirovina sa odgovarajućim prostornim, odnosno urbanističkim planovima;
* licenca za izvođenje radova;
* drugi podaci od značaja za izdavanje odobrenja na zahtjev nadležnog organa.

## 11.2.2 Odobrenje za izvođenje radova po rudarskom projektu

Nakon dobijanja odobrenja za eksploataciju mineralne sirovine na eksploatacionom polju, pristupa se izradi rudarske tehničke dokumentacije –rudarskog projekta eksploatacije.

**Rudarski projekat** izrađuje se za izgradnju novih rudarskih objekata, sistema otvaranja i pripreme rudarskih objekata radi eksploatacije mineralne sirovine. Rudarski projekat podliježe tehničkoj kontroli (reviziji), koju vrši nadležni organ preko stručne komisije ili pravnog lica koje ima Licencu za izradu rudarskih projekata.

Odobrenje za izvođenje radova po rudarskom projektu, u skladu sa članom 53 Zakona o rudarstvu, izdaje Ministarstvo ekonomije na zahtjev investitora. Uz zahtjev se dostavlja i sljedeća dokumentacija:

* rudarski projekat sa revizionom klauzulom;
* potvrda-saglasnost organa koji je izdao uslove da je rudarski projekat urađen u skladu sa izdatim uslovima;
* urbanističko-tehnički uslovi;
* dokaz o pravu svojine ili korišćenja na zemljištu, odnosno službenosti za najmanje dvije godine eksploatacije mineralne sirovine prema dinamici utvrđenoj koncesionim pravom;
* saglasnost organa državne uprave nadležnog za poslove zaštite životne sredine na elaborat procjene uticaja na životnu sredinu ili odluku da nije potrebno vršiti procjenu uticaja koje se izdaju u skladu sa posebnim propisom;
* vodoprivredna saglasnost na projekte kada eksploatacija mineralnih sirovina utiče na režim voda;
* saobraćajna saglasnost za pristup javnim saobraćajnicama;
* licenca za izvođenje radova;
* dokaz o plaćenoj naknadi za promjenu namjene korišćenja poljoprivrednog zemljišta.

Za izgradnju rudarskih objekata i postrojenja dostavlja se i dokumentacija u skladu sa propisima o građenju u zavisnosti od vrste objekta i utvrđenih uslova za izradu tehničke dokumentacije, a naročito sljedeće saglasnosti: elektro-energetska, zaštite na radu, sanitarna, protivpožarna, vodovodna, za priključenje na telekomunikacionu mrežu.

### **11.2.3 Odobrenje za upotrebu rudarskih objekata**

Izgrađeni rudarski objekti ili djelovi rudarskih objekata koji se mogu samostalno koristiti, prije početka korišćenja, podliježu tehničkom pregledu, koji obuhvata pregled: rudarskih i građevinskih radova, električnih postrojenja, uređaja i instalacija i rudarske opreme i postrojenja.

Tehničkim pregledom utvrđuje se usklađenost izvedenih radova sa tehničkom dokumentacijom na osnovu koje je izdato odobrenje za izvođenje radova, tehničkim propisima čija je primjena obavezna pri izgradnji rudarskih objekata i mjerama i normativima zaštite na radu i zaštite životne sredine. Troškove tehničkog pregleda snosi investitor.

Tehnički pregled i odobrenje za upotrebu rudarskih objekata ili dijela objekta vrši nadležni organ preko stručne komisije ili pravnog lica u skladu sa propisima o izgradnji objekata.

Ako je za izdavanje odobrenja za upotrebu rudarskih objekata posebnim zakonom propisana obaveza prethodnog pribavljanja saglasnosti ili dozvole drugih organa ili organizacija, uz zahtjev za izdavanje odobrenja podnosi se i saglasnost, odnosno, dozvola.

## 12 HRONOLOGIJA IZRADE TEHNIČKE DOKUMENTACIJE I PRIBAVLJANJE ODOBRENJA I SAGLASNOSTI ZA IZVOĐENJE RUDARSKIH RADOVA

* Izrada Elaborata o klasifikaciji, kategorizaciji i proračunu rezervi tehničko-građevinskog kamena (vulkaniti) na ležištu „Bistrica“ (obaveza investitora).
* Dostavljanje Elaborata o klasifikaciji, kategorizaciji i proračunu rezervi tehničko-građevinskog kamena (vulkaniti) na ležištu „Bistrica“ sa zahtjevom nadležnom organu za njegovu revizuju i ovjeru (obaveza investitora).
* Reviziju Elaborata o klasifikaciji, kategorizaciji i proračunu rezervi tehničko-građevinskog kamena (vulkaniti) na ležištu „Bistrica“ organizuje nadležni organ, troškove revizije snosi investitor.
* Izdavanje rješenja o ovjeri Elaborata o klasifikaciji, kategorizaciji i proračunu rezervi tehničko-građevinskog kamena (vulkaniti) na ležištu „Bistrica“ (Ministarstvo ekonomije).
* Investitor dostavlja zahtjev nadležnom ministarstvu uz dokumentaciju, propisanu članom 33 Zakona o rudarstvu i koja je navedena u ovom Koncesionom aktu, za dobijanje odobrenja za eksploataciju mineralne sirovine na eksploatacionom polju.
* Izdavanje rješenja kojim se odobrava eksploatacija mineralne sirovine na eksploatacionom polju (Ministarstvo ekonomije).
* Izrada Glavnog rudarskog projekta (obaveza investitora).
* Dostavljanje Glavnog rudarskog projekta uz zahtjev za obavljanje tehničke kontrole – revizije (obaveza investitora).
* Revizija Glavnog rudarskog projekta. Reviziju organizuje Ministarstvo ekonomije, a troškove snosi investitor.
* Izdavanje revizione klauzule (vršioc revizije Projekta).
* Investitor podnosi zahtjev nadležnom državnom organu (Agencija za zaštitu životne sredine) radi ocjene o potrebi izrade Elaborata o procjeni uticaja zahvata na životnu sredinu.
* Ukoliko nadležni državni organ ocijeni da je potrebno raditi Elaborat o procjeni uticaja zahvata na životnu sredinu, isti se radi (obaveza investitora).
* Investitor Agenciji za zaštitu životne sredine dostavlja Elaborat o procjeni uticaja zahvata na životnu sredinu, uz zahtjev za obavljanje njegove revizije.
* Organizaciju revizije Elaborata o procjeni uticaja zahvata na životnu sredinu obavlja Agencija za zaštitu životne sredine, a troškove revizije snosi investitor.
* Izdavanje rješenja kojim se daje saglasnost na Elaborat (Agencija za zaštitu životne sredine).
* Investitor dostavlja zahtjev, uz dokumentaciju propisanu članom 53 Zakona o rudarstvu i koja je navedena u ovom Koncesionom aktu, za izdavanje odobrenja za izvođenje radova po revidovanom Glavnom rudarskom projektu.
* Izdavanje rješenja kojim se odobrava izvođenje radova po Glavnom rudarskom projektu (Ministarstvo ekonomije).
* Nakon izgradnje rudarskih objekta i postrojenja, investitor podnosi zahtjev Ministarstvu ekonomije radi obavljanja tehničkog pregleda sa ciljem izdavanja upotrebne dozvole.
* Tehnički pregled organizuje Ministarstvo ekonomije, a troškove pregleda snosi investitor.
* Nakon obavljenog tehničkog pregleda investitor Ministarstvu ekonomije dostavlja zahtjev za izdavanje upotrebne dozvole.
* Rješenje kojim se odobrava upotreba izgrađenih objekata i postrojenja izdaje Ministarstvo ekonomije.

# 13 OSNOVNI ELEMENTI TENDERSKE DOKUMENTACIJE (JAVNI OGLAS, DOKUMENTACIJA VEZANA ZA OGLAS)

**Tendersku dokumentaciju čine sljedeća dokumenta:**

* Koncesioni akt;
* Dokumentacija vezana uz ponudu;
* Javni oglas,
* Uputstvo za podnošenje ponuda i
* Predlog ugovora o koncesiji.

## 13.1 Dokumentacija koja se prilaže uz ponudu

Shodno članu 23 Zakona o koncesijama nepodobni da učestvuju na javnom nadmetanju za davanje koncesije su:

* privredna društva, druga pravna lica i preduzetnici nad kojima je pokrenut postupak stečaja ili likvidacije, osim postupka reorganizacije u skladu sa zakonom kojim je uređena insolventnost privrednih društava;
* privredna društva, druga pravna lica, preduzetnici i fizička lica koja su pravosnažnom presudom osuđena za krivično djelo izvršeno u vršenju profesionalne djelatnosti;
* privredna društva, druga pravna lica, preduzetnici i fizička lica koja imaju neizmirene poreske obaveze i obaveze po osnovu kazni izrečenih u krivičnom ili prekršajnom postupku, u periodu od najmanje tri godine prije objavljivanja javnog oglasa.

S tim u vezi, u cilju dokazivanja da je ponuđač podoban da učestvuje u postupku javog nadmetanja, neophodno je dostaviti sljedeću dokumentaciju:

* Izvod iz sudskog, ili drugog odgovarajućeg registra države u kojoj ponuđač ima sjedište;
* dokaz da protiv privrednog društva, drugog pravnog lica i preduzetnika nije pokrenut postupak stečaja ili likvidacije - dokaz/potvrdu izdaje Privredni sud;
* dokaz da privredno društvo, drugo pravno lice, preduzetnik i fizičko lice nije pravosnažno osuđeno za krivično djelo izvršeno u vršenju profesionalne djelatnosti – dokaz/potvrdu izdaje Centralni registar privrednih subjekata Poreske uprave za privredna društva, druga pravna lica i preduzetnike, a za fizička lica dokaz/potvrdu izdaje nadležni Osnovni sud;
* dokaz da je privredno društvo, drugo pravno lice, preduzetnik i fizičko lice izmirilo obaveze po osnovu plaćanja poreza – dokaz/potvrda se izdaje od poreskog organa uprave u kojem je naznačeno da su izmirene obaveze po osnovu poreza;
* dokaz da privredno društvo, drugo pravno lice, preduzetnik i fizičko lice nema neizmirenih obaveza po osnovu kazni izrečenih u krivičnom ili prekršajnom postupku u periodu od najmanje tri godine prije objavljivanja javnog oglasa:

1. ponuđač kao privredno društvo, drugo pravno lice i preduzetnik:
   * dokaz/potvrda Centralnog registra privrednih subjekata Poreske uprave kojom se dokazuje da se ponuđač ne nalazi u kaznenoj evidenciji istog;
   * dokaz/potvrda područnog organa za prekršaje iz mjesta sjedišta ponuđača ili nadležnog organa, kojom se dokazuje da ponuđač nema neizmirenih obaveza po osnovu kazni izrečenih u prekršajnom postupku;
2. ponuđač kao fizičko lice:

* dokaz/potvrda Ministarstva pravde kojom se dokazuje da je ponuđač izmirio obaveze po osnovu kazni izrečenih u krivičnom postupku;
* dokaz/potvrda Ministarstva pravde kojom se dokazuje da isto nema neizmirenih obaveza po osnovu kazni izrečenih u prekršajnom postupku.

Navedeni dokazi ne smiju biti stariji od devedeset (90) dana od dana objavljivanja oglasa.

Ukoliko država u kojoj ponuđač ima sjedište ne izdaje navedene dokaze, ovi dokazi mogu biti zamijenjeni izjavom ponuđača pod krivičnom i materijalnom odgovornošću, odnosno ukoliko u državi u kojoj je sjedište ponuđača nema zakonskih odredbi koje se tiču izjava pod krivičnom i materijalnom odgovornošću, izjavom datom pred nadležnim sudskim ili upravnim organom ili notarom.

Pored navedenog, ponuđač je dužan dostaviti i:

* Bankarsku garanciju ponude u skladu sa Uputstvom za podnošenje ponuda i
* Popunjeni Obrazac iz Uputstva za podnošenje ponuda.

U slučaju da Ponuđač nastupa kao konzorcijum kompanija, onda je za svakog člana konzorcijuma neophodno dostaviti dokaze kojima se potvrđuje da je član podoban da učestvuje u postupku javog nadmetanja, kao i ugovor o konzorcijumu, koji izričito predviđa:

* da će svi članovi konzorcijuma biti solidarno odgovorni za izvršenje Ugovora u skladu sa njegovim uslovima;
* procenat učešća u konzorcijumu;
* obaveze svakog člana konzorcijuma i
* ovlašćenje jednog člana koji će istupati u ime konzorcijuma.

Vlasnička struktura u koncesionom društvu mora odgovarati procentu učešća članova u konzorcijumu utvđenom prilikom podnošenja ponude i ista se ne može mijenjati bez saglasnosti koncedenta.

## 13.2 Javni oglas

Javni oglas, u skladu sa članom 21 Zakona o koncesijama, objavljuje se u “Službenom listu Crne Gore”, najmanje u jednom dnevnom štampanom mediju koji se distribuira na teritoriji cijele Crne Gore i na Internet stranici nadležnog organa, odnosno, u ovom slučaju Ministarstva ekonomije.

Javni oglas za dodjelu predmetne koncesije sadrži sljedeće:

* opis predmeta koncesije, granice istražno-eksploatacionog prostora;
* osnovne elemente Koncesionog akta;
* adresu i rok za dostavljanje ponude na Javni oglas (rok se određuje prema periodu za pripremu ponude i teče od dana objavljivanja javnog oglasa u „Službenom listu Crne Gore“ i ne može biti kraći od 30 dana);
* kriterijume za učešće na Javnom oglasu i mogućnost podnošenja zajedničke ponude;
* pravila prema kojima se Javni oglas sprovodi;
* način dostavljanja ponude;
* moguće vrijeme posjete lokacije na kojoj će se vršiti koncesiona djelatnost;
* datum, vrijeme i mjesto otvaranja prispjelih ponuda na Javni oglas;
* rok u kome se ponuda na Javni oglas može povući;
* određivanje vrste ponude (tehničke i finansijske ili samo finansijske ponude);
* podatke o visini i obliku depozita i garancije i perioda za koji se traže;
* uslove, rok i način vraćanja depozita i garancije;
* ime lica zaduženog za davanje relevantnih informacija u postupku Javnog oglasa;
* mjesto na kojem se može i vrijeme u kojem se može preuzeti Koncesioni akt i Tenderska dokumentacija, kao i cijena Tenderske dokumentacije u visini troškova njene izrade.

Javni oglas, nakon objavljivanja, nadležni organ može izmijeniti, osim elemenata utvrđenih Koncesionim aktom. Izmjena Javnog oglasa se objavljuje na način na koji je objavljen osnovni tekst Javnog oglasa, s tim što se rok za dostavljanje ponuda produžava za vrijeme koje je proteklo od dana objavljivanja Javnog oglasa.

## 13.3 Ugovor o koncesiji

Sastavni dio Tenederske dokumentacije je i Nacrt ugovora o koncesiji, koji je dat kao Prilog Koncesionog akta.

## 13.4 Uputstvo za podnošenje ponuda

Sastavni dio Tenederske dokumentacije je i Uputstvo za podnošenje ponuda, koji je dato kao Prilog Koncesionog akta.

# 14 SPISAK PROPISA KOJI SE PRIMIJENJUJU U POSTUPKU DAVANJA KONCESIJE I U VRŠENJU KONCESIONE DJELATNOSTI

Propisi koji se primijenjuju u postupku davanja koncesije i vršenja koncesione djelatnosti:

* Zakon o koncesijama (“Sl. list CG”, br. 08/09);
* Uredba o bližem načinu sprovođenja postupka javnog nadmetanja u otvorenom i dvostepenom postupku davanja koncesije (“Sl. list CG”, br. 08/09);
* Zakon o rudarstvu („Sl. list CG“, br. 65/08, 74/10 i 40/11);
* Zakon o geološkim istraživanjima (‘’Sl. list RCG’’, br. 28/93, 27/94, 42/94 i 26/07 i „Sl. list CG“, br. 28/11);
* Zakon o zaštiti na radu (‘’Sl. list RCG’’, br. 79/04 i „Sl. list CG“, br. 26/10 i 40/11)
* Zakon o procjeni uticaja na životnu sredinu („Sl. list RCG“, br. 80/05 i „Sl. list CG“, br. 40/10, 73/10, 40/11 i 27/13);
* Zakon o uređenju prostora i izgradnji objekata (“Sl. list CG”, br. 51/08, 40/10, 34/11, 40/11, 47/11, 35/13 i 39/13);
* Zakon o državnoj imovini (“Sl. list CG”, br. 21/09 i 40/11);
* Uredba o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina („Sl. list CG“, br. 37/11);
* Uredba o visini sredstava za sanaciju i rekultivaciju prostora na kojem se izvode rudarski radovi, način obračunavanja, plaćanja i korišćenja tih sredstava („Sl. list CG“, br. 51/11);
* Pravlnik o klasifikaciji, kategorizaciji i proračunu rezervi čvrstih mineralnih sirovina i vođenju evidencije o njima („Sl. list SFRJ“, br. 53/79);
* Pravilnik o rudarskim mjerenjima („Sl. list RCG“, br. 26/94);
* Pravilnik o izradi projekata geoloških istraživanja („Sl. list SRCG“, br. 09/85 i 16/85);
* Pravilnik o sadržini rudarskih projekata („Sl. list CG“, br. 74/09);
* Pravilnik o tehničkim normativima za površinsku eksploataciju ležišta mineralnih sirovina („Sl. list SFRJ“, br. 62/87);
* Pravilnik o tehničkim normativima za površinsku eksploataciju arhitektonsko-građevinskog (ukrasnog) kamena, tehničko-građevinskog kamena, šljunka i pijeska i preradu arhitektonsko-građevinskog (ukrasnog) kamena („Sl. list SFRJ“, br. 11/86);
* Uputstvo o izradi godišnjeg tehničkog izvještaja i godišnjeg finansijskog izvještaja o poslovanju koncesionara koji imaju pravo na eksploataciju mineralnih sirovina („Sl. list RCG“, br. 10/95) i
* ostali propisi.

**P R I L O Z I**

**1.** Javni oglas

**2.**  Predlog Ugovora

**3.** Prilozi i uputstva

* Obrazac A – Podaci o ponuđaču
* Obrazac B – Tehnička ponuda
* Obrazac C – Forma bankarske garancije za ponudu
* Prilog 1-obrazac bankarske garancije za Fazu detaljnih geoloških istraživanja
* Prilog 2 –obrazac bankarske garancije za ispunjavanje ugovornih obaveza
* Prilog 3-obrazac bankarske garancije za rekultivaciju
* Prilog 4 Uputstvo za podnošenje ponuda